
Κύριο Υπουργό Οικονομίας και Ανάπτυξης

ΘΕΜΑ: «Υποβολή αιτήματος στην Ε.Ε. για τη χρηματοδότηση έργων αποκατάστασης στις υποδομές της Κω, που υπέστησαν ζημιές από το σεισμό»

Κύριε Υπουργέ,

Ο ισχυρός σεισμός της 21ης Ιουλίου που έπληξε την Κω, προκάλεσε μεγάλες ζημιές στις υποδομές του νησιού.

Ο Δήμος Κω έχει ήδη στείλει τα στοιχεία για την καταγραφή και την κοστολόγηση των ζημιών στο Υπουργείο Οικονομίας και Ανάπτυξης από τις 21 Σεπτεμβρίου.

Ιδιαίτερα οι ζημιές στις λιμενικές υποδομές και εγκαταστάσεις, αλλά και στα ιστορικά μνημεία απαιτούν ένα πολύ μεγάλο ποσό για την αποκατάστασή τους, το οποίο είναι αμφίβολο αν μπορεί να διατεθεί από τον Κρατικό Προϋπολογισμό.

Η χώρα μας μπορεί να ζητήσει χρηματοδοτική ενίσχυση από το Ταμείο Αλληλεγγύης της Ευρωπαϊκής Ένωσης αλλά και το Ευρωπαϊκό Ταμείο Περιφερειακής Ανάπτυξης.

Μέχρι σήμερα, όπως προκύπτει και από τις απαντήσεις που έχει δώσει η αρμόδια Επίτροπος, κα. Κρέτσου, σε ερωτήσεις Ελλήνων ευρωβουλευτών, δεν έχει υποβληθεί τέτοια αίτημα από την Ελληνική πλευρά.

Προκαλεί εντύπωση, επίσης, το γεγονός ότι ζητήθηκε μόλις στις 7 Σεπτεμβρίου από το Δήμο Κω να αναλάβει το συντονισμό της καταγραφής και κοστολόγησης των ζημιών από την Ειδική Υπηρεσία Συντονισμού της Εφαρμογής του Υπουργείου Οικονομίας και Ανάπτυξης, ενώ θα έπρεπε να είχε γίνει νωρίτερα με ευθύνη της Πολιτείας. 

Με δεδομένο ότι η προθεσμία υποβολής αιτήματος εκπνέει σε λίγο αφού έχει καθοριστεί στις 12 εβδομάδες από το γεγονός της 21ης Ιουλίου, η κυβέρνηση οφείλει να ενημερώσει για τις προθέσεις της.

Κατόπιν των ανωτέρω

Ερωτάται ο Κύριος Υπουργός

1. Προτίθεται το Υπουργείο Οικονομίας και Ανάπτυξης να υποβάλλει αίτημα ενεργοποίησης του Ταμείου Αλληλεγγύης της Ε.Ε. και του Ταμείου Περιφερειακής Ανάπτυξης για τη χρηματοδότηση αποκατάστασης των ζημιών στην Κω;

Ο Ερωτών Βουλευτής
Μάνος Κόνσολας

